Vonke spat tussen regering en AfriForum oor VN-voorleggingErnst Roets en Alana Bailey tydens verlede jaar se besoek aan die VN Die burgerregte-organisasie AfriForum voer aan dat ŉ verteenwoordiger van die Suid-Afrikaanse regering, die VN se Forum vir Minderheidsaangeleenthede misbruik het om hom en ander organisasies aan te val. Volgens Alana Bailey, adjunk uitvoerende hoof van AfriForum verantwoordelik vir internasionale skakeling, het die personeellid van die departement van internasionale betrekkinge en samewerking begin met kritiek op die VN vir die feit dat deelnemers aan die forum nie meer deeglik gekeur word deur die VN nie. “Sy [die verteenwoordiger] het verwys na AfriForum en TLU SA as randorganisasies en die VF+ as ‘n oorblyfsel uit die apartheidsjare, wat die regering se planne om ‘n demokratiese gemeenskap gebaseer op een nasionale identiteit en die beginsel van Ubuntu te bou, probeer ondermyn ter wille van wit dominasie.” Volgens Bailey het die verteenwoordiger ook gesê dat die drie organisasies “sogenaamd die regering beskuldig van ‘n program van volksmoord teen blanke boere”. Bailey het gesê die bewerings is totaal ongegrond. “Die organisasies het slegs daarop gewys dat die regering nie van plaasmoorde ‘n prioriteitsmisdaad wil maak nie.” Volgens Bailey beklemtoon die heftige reaksie die regering se ongemak met die blootlegging van hulle mislukkings voor internasionale oë en bewys dit die noodsaak van deelname deur organisasies van die burgerlike gemeenskap aan byeenkomste soos die Forum se jaarlikse sitting. “Die wêreld se oë gaan oop vir die verval waarvoor die regerende party verantwoordelik is en ‘n junior diplomaat se persoonlike aanval teen burgerlike organisasies met deeglik begronde voorleggings gaan niks doen om die wol oor die oë van kundige buitelanders te trek nie. Die ironie van die verteenwoordiger se aansprake op demokratiese regte en waardes, teenoor haar betoog dat burgerlike organisasies en opposisie partye se stemme nie gehoor mag word nie, sal hulle ook nie verbygaan nie. Nog minder dat die sessie waartydens sy die aanval geloods het, oor die bevordering en beskerming van diversiteit gaan, terwyl sy die regering se ideaal van ‘n enkele identiteit probeer verdedig het,” het Bailey gesê.